ORDE do 25 de marzo de 2004 pola que se establecen as bases reguladoras e a súa convocatoria para o ano 2004 dos programas de fomento do emprego en empresas de economía social e de promoción e divulgación do cooperativismo.
CONSELLERÍA DE ASUNTOS SOCIAIS, EMPREGO E RELACIÓNS LABORAIS — III. OUTRAS DISPOSICIÓNS — 02/04/2004

As distintas fórmulas de autoemprego colectivo promovidas polos traballadores asociados en cooperativas ou sociedades laborais reveláronse tradicionalmente como medidas eficaces para a xeración de emprego, mobilización de recursos, corrección de desequilibrios comarcais e fixación de man de obra produtiva, establecendo vínculos de interese mutuo entre a poboación e o seu propio territorio.
O fomento das fórmulas de economía social, sen que isto supoña interferir na libre competencia, é unha obriga dos poderes públicos, recollida no artigo 129.2º da Constitución española, e recomendado polo Comité Económico e Social no seo da Unión Europea.
Segundo o establecido no artigo 29.1º do Estatuto de autonomía de Galicia e de conformidade co Decreto 168/1984, do 15 de novembro, de asunción de funcións e servizos transferidos, correspóndelle á Comunidade Autónoma a xestión de calquera tipo de axuda, subvencións e préstamos que realizaba o Fondo Nacional de Protección ao Traballo e, segundo a disposición adicional segunda da orde do Ministerio de Traballo e Asuntos Sociais do 20 de xaneiro de 2004, a xestión das axudas dos programas para a creación e o mantemento do emprego recollidas nela.
A Comunidade Autónoma de Galicia asumiu a competencia exclusiva en materia de cooperativas en virtude da transferencia feita pola Lei orgánica 16/1995, do 27 de decembro, ampliando a recollida no artigo 28.7º do Estatuto de autonomía de Galicia.
En virtude desta competencia, a Lei 5/1998, do 18 de decembro, de cooperativas de Galicia, recoñece de interese social a promoción e o desenvolvemento das sociedades cooperativas e das súas estruturas de integración económica e representativa, dispoñendo que a Xunta de Galicia, a través da consellería competente en materia de traballo, realizará unha política de fomento do movemento cooperativo e adoptará as medidas necesarias para promover a constitución e o desenvolvemento das cooperativas.
Segundo o disposto no Decreto 212/2003, do 3 de abril, polo que se fixa a estrutura orgánica da Consellería de Asuntos Sociais, Emprego e Relacións Laborais, correspóndelle a esta o exercicio das anteditas competencias e funcións, entre outras materias, no relativo ás políticas activas de emprego e as relativas a cooperativas.
Reforzando a visión integral do apoio á economía social na Comunidade Autónoma de Galicia, esta orde agrupa os programas de fomento do emprego en empresas de economía social e de promoción,
divulgación e difusión do cooperativismo, regulados nos anexos A e B, respectivamente.
A fórmula cooperativa é apta non só para emprender en común unha empresa, senón tamén xeradora de emprego non precario e polo tanto debe ser potenciada a súa utilización na nosa Comunidade Autónoma.
O programa de fomento de emprego en cooperativas e sociedades laborais regulado no anexo A desta orde, establece un conxunto de axudas orientadas a facilitar a incorporación como socios traballadores ou de traballo nas cooperativas ou sociedades laborais galegas dos desempregados, ao considerar o autoemprego colectivo como unha fórmula idÓnea para a creación de emprego e xeración de riqueza. Preténdese, así mesmo, aumentar a competitividade destas empresas co obxecto de manter o seu emprego mediante incentivos para o financiamento dos investimentos en inmobilizado material e inmaterial.
As distintas axudas e subvencións establecidas no anexo B desta orde, intégranse dentro das accións que a Consellería de Asuntos Sociais, Emprego e Relacións Laborais pretende levar a cabo para conseguir un axeitado desenvolvemento en materia de economía social, no que respecta á promoción das cooperativas e das súas estruturas representativas, de xeito que redunde en beneficio e mellora do eido económico e sociolaboral da Comunidade Autónoma de Galicia.
Nos distintos programas incluídos no anexo B desta orde establécense axudas para o impulso de proxectos empresariais cooperativos, incluso na fase previa á súa constitución formal, e para o financiamento dos gastos derivados da constitución de cooperativas e da modificación ou adaptación dos seus estatutos sociais. Establécense, así mesmo, axudas para o fomento e a consolidación do asociacionismo e para a realización de actividades de promoción do cooperativismo e adaptación ás novas tecnoloxías. Por último, foméntase o acceso dos asalariados á condición de socios traballadores para incentivar a plena integración na empresa cooperativa.
É de destacar como novidade a introdución dun programa de apoio específico ás cooperativas prestadoras de servizos sociais e de integración social, que inclúe axudas para a mellora da prestación dos servizos ou para a incorporación de profesionais cualificados, todo isto coa finalidade de facilitar o desenvolvemento desta clase de cooperativas.
Neste marco de actuación, as bases reguladoras destes programas axústanse ao disposto no artigo 78 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, en especial, no relativo aos principios de obxectividade, concorrencia e publicidade na concesión de axudas públicas e no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
As axudas recollidas nesta orde financiaranse con cargo aos créditos das aplicacións orzamentarias que, mediante disposición complementaria, se determine anualmente, logo da aprobación dos orzamentos xerais da Comunidade Autónoma para o exercicio correspondente. Para o exercicio 2004 a dita determinación recóllese na disposición adicional sétima desta orde.
Así mesmo, os créditos consignados no anexo A poderán ser obxecto de modificacións como consecuencia da asignación ou da redistribución de fondos para o financiamento dos programas de fomento do emprego, coas limitacións que estableza a Conferencia Sectorial de Asuntos Laborais ou polas disposicións aplicables ás axudas confinanciadas polos Fondos Europeos.
Por todo o exposto, oídos o Consello Galego de Cooperativas e o Consello Galego de Relacións Laborais, e de conformidade coas atribucións que teño conferidas polo artigo 34 da Lei 1/1983, do 22 de febreiro, reguladora da Xunta e do seu presidente,
DISPOÑO:
Capítulo I
Finalidade, ámbito e réxime das axudas
Artigo 1º.-Finalidade.
1. Esta orde ten por obxecto fixar as bases reguladoras e a convocatoria das axudas e subvencións establecidas pola Consellería de Asuntos Sociais, Emprego e Relacións Laborais, coa finalidade de apoiar o emprego en cooperativas e sociedades laborais e a promoción e divulgación do cooperativismo, a través dos seguintes programas:
-Programa de fomento do emprego en cooperativas e sociedades laborais (anexo A).
-Programas de promoción e divulgación do cooperativismo (anexo B).
2. As bases específicas de cada un dos programas regúlanse nos correspondentes anexos A e B desta orde e forman parte integrante dela.
Artigo 2º.-Concepto de desempregado.
Para os efectos das axudas previstas nesta orde, terán a consideración de desempregados aqueles que figuren inscritos como demandantes de emprego no Servizo Público de Emprego e que, pola súa vez, carezan de ocupación segundo o informe da vida laboral da Tesouraría Xeral da Seguridade Social no momento da súa alta no correspondente réxime da Seguridade Social.
Artigo 3º.-Normativa aplicable.
As solicitudes, a súa tramitación e concesión axustaranse ao disposto no texto refundido da Lei de réxime financeiro e orzamentario de Galicia, na Lei de orzamentos xerais da Comunidade Autónoma de Galicia, no Decreto 287/2000, do 21 de novembro, e nesta orde.
Artigo 4º.-Financiamento.
O programa do anexo A financiaranse con cargo aos créditos das aplicacións orzamentarias 16.04.241A.470.0, 16.04.241A.470.2, 16.04. 241A.470.3, 16.04.241B.475.0. 108 e 16.04.241B. 475.2. e aqueloutras que se creen como consecuencia de posibles xeracións de crédito pola asignación ou redistribución de fondos para o financiamento dos programas de fomento do emprego.
Os programas do anexo B financiaranse con cargo ao crédito da aplicación orzamentaria 16.06.214A.471.0.
Capítulo II
Normas comúns: competencia e procedemento
Artigo 5º.-Competencia.
1. A competencia para coñecer e resolver as solicitudes de axudas e subvencións previstas no anexo A desta orde, por delegación da conselleira de Asuntos Sociais, Emprego e Relacións Laborais, corresponderalles:
a) Aos delegados provinciais da Consellería de Asuntos Sociais, Emprego e Relacións Laborais, cando a actividade pola que se solicita subvención se vaia desenvolver no respectivo ámbito provincial.
b) Ao director xeral de Promoción do Emprego, cando a actividade pola que se solicita subvención se vaia desenvolver en máis dunha provincia desta Comunidade Autónoma.
2. A competencia para coñecer e resolver as solicitudes de axudas e subvencións previstas no anexo B desta orde, corresponderalle á conselleira de Asuntos Sociais, Emprego e Relacións Laborais.
Artigo 6º.-Solicitudes, prazo e documentación.
1. As solicitudes de axudas e subvencións recollidas nos distintos programas, que deberán formalizarse por separado para cada un deles, dirixiranse ao órgano competente para resolver ou, se é o caso, para instruír o expediente, e presentaranse por calquera das formas previstas no artigo 38.4º da Lei 30/1992, do 26 de novembro, modificada pola Lei 4/1999, do 13 de xaneiro, de réxime xurídico das administracións públicas e do procedemento administrativo común.
2. As solicitudes de axudas do programa de fomento do emprego en cooperativas e sociedades laborais (anexo A) e nos programas de promoción e divulgación do cooperativismo (anexo B) presentaranse respectando os prazos específicos previstos nos anexos desta orde.
3. As solicitudes deberán ir acompañadas da documentación, xeral e específica, que nos anexos A e B se estableza para cada programa ou tipo de axuda.
Artigo 7º.-Instrución.
As unidades administrativas receptoras remitirán as solicitudes recibidas á delegación provincial ou á Dirección Xeral de Promoción do Emprego nos supostos do anexo A, ou á Dirección Xeral de Relacións Laborais, no caso do anexo B, para que o ser
vizo competente comprobe se a solicitude ou documentación presentada reúne os requisitos exixidos nesta orde e, no suposto de que se observe algún defecto ou sexa incompleta a documentación, de conformidade co disposto no artigo 71 da Lei 30/1992, do 26 de novembro, modificada pola Lei 4/1999, do 13 de xaneiro, de réxime xurídico das administracións públicas e do procedemento administrativo común, requirirase do interesado a que nun prazo de 10 días emende a falta ou presente os documentos preceptivos, coa advertencia de que, se así non o fixese, se considerará desistido da súa petición, logo de resolución, que deberá ser ditada nos termos previstos no artigo 42 da antedita lei.
Esta fase completarase incorporando ao expediente a información rexistral da entidade solicitante, segundo a documentación que consta na Dirección Xeral de Relacións Laborais.
No caso das solicitudes correspondentes aos programas do anexo B deste orde, unha vez realizados os trámites de instrución, pasarán para o seu exame á comisión de avaliación, que será a encargada de formular a proposta de resolución.
Artigo 8º.-Resolución e recursos.
1. Logo da fiscalización polas respectivas intervencións das propostas emitidas polos correspondentes servizos ou, se é o caso, pola comisión de avaliación, o órgano competente, segundo o establecido no artigo 5º, ditará a correspondente resolución, debidamente motivada, que se deberá notificar ao interesado.
2. O prazo para resolver será de tres meses, contados desde a data de entrada da solicitude no rexistro do órgano competente para a súa tramitación. No suposto de solicitudes de axudas correspondentes aos programas do anexo B, o antedito prazo non comezará a computarse ata que transcorra o prazo previsto no dito anexo para a presentación de solicitudes.
Transcorrido o dito prazo sen que se ditase resolución expresa, poderá entenderse desestimada a solicitude de acordo co establecido no artigo 1 e no artigo 2 da Lei 6/2001, do 29 de xuño, de adecuación da normativa da Comunidade Autónoma de Galicia á Lei 4/1999, do 13 de xaneiro, de modificación da Lei 30/1992, do 26 de novembro, do réxime xurídico das administracións públicas e do procedemento administrativo común.
3. As resolucións que se diten neste procedemento esgotan a vía administrativa, e contra elas cabe interpoñer recurso contencioso-administrativo, no prazo de dous meses, ante o órgano competente da xurisdición contencioso-administrativa, e poderá formularse, con carácter potestativo, recurso de reposición, no prazo dun mes, ante o mesmo órgano que ditou a resolución impugnada, de conformidade co disposto na Lei 29/1998, do 13 de xullo, reguladora da xurisdición contencioso-administrativa e na Lei 30/1992, do 26 de novembro, de réxime xurídico e das administracións públicas e do procedemento administrativo común.
Artigo 9º.-Incompatibilidades e concorrencia.
1. En ningún caso o importe das subvencións ou axudas concedidas ao abeiro desta orde poderá ser de tal contía que, illadamente ou en concorrencia coas concedidas por outras administracións ou entes públicos ou privados, nacionais ou internacionais, supere o custo total da actividade que vaia desenvolver o beneficiario.
Os peticionarios das axudas e subvencións previstas nesta orde deberán presentar, xunto coa solicitude, unha declaración comprensiva de todas as axudas e subvencións solicitadas ou concedidas para un mesmo proxecto, ou, de ser o caso, unha declaración de que non solicitou nin percibiu outras axudas ou subvencións.
Así mesmo, na fase de xustificación do pagamento deben achegar unha declaración complementaria e actualizada co mesmo contido que a descrita no parágrafo anterior.
2. Non se poderán imputar os mesmos gastos aos distintos tipos de axuda previstos nesta orde.
Artigo 10º.-Obrigas dos beneficiarios.
Son obrigas dos beneficiarios das axudas e subvencións:
a) Acreditaren, previamente ao cobramento, que se encontran ao día nas súas obrigas tributarias estatais e autonómicas e coa Seguridade Social, e que non teñen pendente de pagamento ningunha outra débeda, por ningún concepto, coa Administración pública da Comunidade Autónoma.
b) Comunicarlle ao órgano concedente calquera modificación das condicións tidas en conta para a concesión da subvención, así como dos compromisos e obrigas asumidos polos beneficiarios e, de ser o caso, a obtención concorrente de subvencións ou axudas para a mesma finalidade procedentes de calquera Administración ou ente público nacional ou internacional.
c) O sometemento ás actuacións de control, comprobación e inspección que efectuará a Consellería de Asuntos Sociais, Emprego e Relacións Laborais, ás de control financeiro que correspondan, se é o caso, á Intervención Xeral da Comunidade Autónoma, ás previstas na lexislación do Tribunal de Contas e o Consello de Contas, ou a outros órganos da Administración do Estado ou da Unión Europea.
Artigo 11º.-Modificación da resolución de concesión.
Toda alteración das condicións tidas en conta para a concesión das axudas ou subvencións, así como a obtención concorrente de subvencións e axudas outorgadas por outras administracións ou outros entes públicos ou privados, nacionais ou internacionais, poderá dar lugar á modificación da resolución de concesión e, eventualmente, á súa revogación.
Artigo 12º.-Revogación e reintegro.
Procederá a revogación das subvencións e axudas, así como o reintegro total ou parcial das cantidades percibidas e a exixencia do xuro de demora, nos casos e nos termos previstos no artigo 78 do texto refundido da Lei de réxime financeiro e orzamentario de Galicia e no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
A obriga de reintegro establecida no parágrafo anterior enténdese sen prexuízo do establecido no Real decreto lexislativo 5/2000, do 4 de agosto, polo que se aproba o texto refundido da Lei sobre infraccións e sancións na orde social.
Artigo 13º.-Seguimento e control.
As delegacións provinciais, a Dirección Xeral de Promoción do Emprego e a Dirección Xeral de Relacións Laborais poderán comprobar, en todo momento, a aplicación das subvencións concedidas para os fins programados. Para estes efectos os beneficiarios deberán cumprir as obrigas de comprobación que se establezan nesta orde e na resolución de concesión.
Disposicións adicionais
Primeira.-Sen prexuízo das facultades que teñan atribuídas outros órganos da Administración do Estado ou da Comunidade Autónoma, a Consellería de Asuntos Sociais, Emprego e Relacións Laborais levará a cabo funcións de control, así como de avaliación e seguimento dos programas.
Para realizar estas funcións poderanse utilizar cantos medios estean á disposición da Consellería de Asuntos Sociais, Emprego e Relacións Laborais para comprobar o cumprimento dos requisitos exixidos nesta orde e demais normas vixentes que resulten de aplicación.
Segunda.-A Consellería de Asuntos Sociais, Emprego e Relacións Laborais poderá requirir en todo momento a documentación orixinal que se considere necesaria para acreditar mellor o exacto cumprimento das condicións exixidas nos diferentes programas desta orde.
Terceira.-Apróbase a delegación de atribucións da conselleira de Asuntos Sociais, Emprego e Relacións Laborais nos delegados/as provinciais, no ámbito das súas respectivas provincias, e no director xeral de Promoción do Emprego, para resolver a concesión ou denegación das axudas e subvencións previstas, no anexo A desta orde, así como para autorizar, dispoñer, recoñecer a obriga e propoñer os correspondentes pagamentos.
Cuarta.-Coa finalidade de fomentar a cultura emprendedora, o autoemprego e as diversas fórmulas da economía social, a Consellería de Asuntos Sociais, Emprego e Relacións Laborais poderá realizar, con medios propios ou alleos, actividades de formación, investigación, divulgación e difusión.
Quinta.-A comprobación da condición de minusválido realizaraa directamente o órgano xestor das axudas, agás que fose recoñecida por outra Administración, distinta da propia da Comunidade Autónoma de Galicia.
A comprobación da condición de beneficiario do Programa Labora: xuventude con experiencia, será realizada directamente polo órgano xestor das axudas.
Sexta.-Os incentivos previstos nas liñas de axuda do programa de fomento do emprego en cooperativas e sociedades laborais (anexo A) poderán verse incrementados nas contías que se establezan na normativa do Ministerio de Traballo e Asuntos Sociais que regule este programa.
Sétima.
1. A concesión das axudas e subvencións previstas nesta orde estará suxeita á existencia de crédito orzamentario.
2. No exercicio 2004 as axudas recollidas no anexo A desta orde, entre outras, financiaranse con cargo ás aplicacións orzamentarias 16.04.241A.470.0 cun crédito de 777.559 euros, 16.04.241A.470.2 código de proxecto 2002 00439, cun crédito de 11.144.231 euros, 16.04.241A 470.3, cun crédito de 4.969.750 euros,16.04.241B.475.0 código de proxecto 2002 14108, cun crédito de 2.157.106 euros e 16.04.241B. 475.2, cun crédito de 3.078.798 euros. Estas contías están recollidas na Lei 8/2003, do 23 de decembro, de orzamentos xerais da Comunidade Autónoma de Galicia para o ano 2004, e constitúen o importe global das aplicacións para o financiamento desta orde, da orde que regula os incentivos á contratación dirixidos a favorecer a conciliación da vida laboral e familiar, da orde que regula o programa de axudas a empresarios sen asalariados pola contratación do seu primeiro traballador fixo, da orde que establece o réxime de axudas e subvencións ás empresas cualificadas como iniciativas de
emprego de base tecnolóxica, da orde reguladora dos incentivos ás iniciativas de emprego cualificadas como iniciativas locais de emprego ou como iniciativas de emprego rural, e das demais ordes que establezan as bases das medidas de promoción do emprego, incentivos á contratación por conta allea e actuacións de apoio a emprendedores, autoemprego e economía social, incluídas nos programas orzamentarios 241A e 241B.
A concesión das axudas recollidas nas bases sétima e oitava do anexo A desta orde quedará supeditada a que, como consecuencia da asignación ou redistribución de fondos, se dote orzamentariamente a aplicación axeitada para estas axudas.
Así mesmo, os créditos poderán ser obxecto de modificación como consecuencia da asignación ou redistribución de fondos para o financiamento dos programas de fomento do emprego, coas limitacións que estableza a Conferencia Sectorial de Asuntos Laborais ou as disposicións aplicables ás axudas cofinanciadas polos Fondos Europeos.
3. A concesión das axudas previstas no anexo B realizarase no ano 2004 con cargo á aplicación 16.06.214A.471.0, cun crédito inicial de 537.771 euros, para o conxunto dos programas.
Oitava.
As solicitudes concedidas ao abeiro dos programas previstos no anexo B da Orde do 5 de maio de 2003, pola que se establecen as bases reguladoras e a convocatoria dos programas de fomento do emprego en empresas de economía social e de promoción e divulgación do cooperativismo, que tendo dereito á subvención solicitada e que non puideron ser efectivas por causas alleas ao solicitante, poderán ser tidas en conta nesta convocatoria, salvo indicación contraria do interesado dirixida á Dirección Xeral de Relacións Laborais. A tramitación dos expedientes continuará desde o trámite en que se encontraban ao termo do exercicio anterior.
Se, unha vez adxudicadas as axudas e subvencións correspondentes ao anexo B, resultase remanente de crédito, esta consellería reserva para si a facultade de incrementar a contía das axudas previstas neste anexo, efectuar convocatorias complementarias ou reabrir o prazo de presentación de solicitudes.
Disposicións transitorias
Primeira.-As solicitudes de axudas realizadas ao abeiro do programa de fomento do emprego en cooperativas e sociedades laborais realizadas ao abeiro das ordes de convocatoria correspondentes a exercicios anteriores que quedasen pendentes de resolución no momento da entrada en vigor desta orde, e sempre que reunisen os requisitos e observasen os prazos e condicións establecidos na súa normativa reguladora e/ou, se é o caso, realizasen o investimento obxecto da axuda, poderán ser atendidas con cargo aos créditos orzamentarios destinados para o dito fin para o ano 2004.
Segunda.-As actuacións subvencionables ao abeiro do programa de fomento do emprego en cooperativas e sociedades laborais do anexo A realizadas con anterioridade á data da entrada en vigor desta orde, solicitaranse respectando os prazos, requisitos e demais condicións establecidos na Orde do 5 de maio de 2003, e poderán ser atendidas con cargo aos créditos orzamentarios que financian esta orde.
Disposicións derradeiras
Primeira.-Facúltanse director xeral de Promoción do Emprego e ao director xeral de Relacións Laborais para ditaren, no ámbito das súas competencias, as resolucións e instrucións necesarias para o desenvolvemento e cumprimento desta orde.
Así mesmo, facúltase o director xeral de Promoción do Emprego, no caso de ser necesario, para o establecemento dun baremo de gradación das contías máximas que se concederán polas axudas do anexo A desta orde, coa finalidade de priorizar as solicitudes presentadas e axustalas ao crédito dispoñible.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 25 de marzo de 2004.
Mª José Cimadevila Cea
Conselleira de Asuntos Sociais, Emprego
e Relacións Laborais
ANEXO A
Programa de fomento de emprego en cooperativas
e sociedades laborais
Obxecto e beneficiarios
Primeira.-Obxecto.
O obxecto deste programa é promover accións e outorgar axudas e subvencións que contribúan á creación ou mantemento de postos de traballo en cooperativas e sociedades laborais, xa en funcionamento ou de nova creación, que sexan viables técnica, económica e financeiramente.
Segunda.-Beneficiarios.
Poderán ser beneficiarios das axudas deste programa as cooperativas e sociedades laborais que teñan o seu domicilio ou centros de traballo na Comunidade Autónoma galega e estean debidamente inscritas no correspondente rexistro, e/ou os seus socios traballadores ou de traballo.
Este programa non será de aplicación aos sectores e actividades definidas no artigo 4º, parágrafo 3º da Orde TAS/216/2004, do 20 de xaneiro (BOE nº 34, do 9 de febreiro).
Tipos de axuda
Terceira.-Tipos de axuda.
Neste programa de fomento de emprego en cooperativas e sociedades laborais, inclúense os seguintes tipos de axudas e subvencións:
-Axuda para a adquisición da condición de socio traballador (base cuarta).
-Axuda pola incorporación de socios traballadores ou de traballo (base quinta).
-Axudas para a contratación de directores ou xerentes (base sexta).
-Subvención financeira (base sétima).
-Subvención directa para a adquisición de inmobilizado material ou inmaterial (base oitava).
Cuarta.-Axudas para a adquisición da condición de socio traballador.
1. Poderán concederse subvencións de ata 3.600 euros en concepto de axudas para a adquisición da condición de socio traballador dunha cooperativa de traballo asociado ou sociedade laboral a aqueles que, no momento de adquiriren a dita condición, estean desempregados inscritos como demandantes de emprego no Servizo Público de Emprego, non percibisen este tipo de axuda nos catro anos inmediatamente anteriores á data da incorporación na
cooperativa ou sociedade laboral, e nos cales concorra algunha das seguintes circunstancias:
a) Mozos menores de 25 anos que non tiveran antes un primeiro emprego fixo remunerado.
b) Mozos menores de 30 anos que estean incorporados e teñan a condición de beneficiarios do Programa Labora: xuventude con experiencia, segundo o establecido no Decreto 184/2002, do 18 de abril, polo que se establece no ámbito da Comunidade Autónoma de Galicia o dito programa (DOG nº 83, do 30 de abril), modificado polo Decreto 26/2003, do 16 de xaneiro (DOG nº 15, do 23 de xaneiro).
c) Desempregados maiores de 45 anos.
d) Traballadores aos que se lles recoñocese o aboamento da prestación por desemprego na súa modalidade de pagamento único.
e) Mulleres desempregadas que se incorporen como socias traballadoras tras unha ausencia do mercado de traballo non inferior a 24 meses.
f) Mulleres desempregadas, cando se incorporen para prestar servizos en profesións ou ocupacións con menor índice de emprego feminino, de acordo co disposto na orde do Ministerio de Traballo e Asuntos Sociais do 16 de setembro de 1998.
g) Desempregados que realizasen, no ano da presentación da solicitude ou nos dous anos naturais anteriores, cursos de formación profesional ocupacional do Plan FIP directamente relacionados co posto de traballo ao que se incorporan.
h) Desempregados que participasen, no ano de presentación da solicitude ou nos dous anos anteriores, como alumnos en escolas obradoiro, casas de oficio ou en obradoiros de emprego directamente relacionados no seu contido co posto de traballo ao que se incorporan; ou ben, que traballasen, no ano da presentación da solicitude ou no ano natural anterior, en obras ou servizos de interese xeral realizados en virtude doutros programas de fomento do emprego.
i) Desempregados de longa duración que estivesen sen traballo e inscritos na oficina de emprego durante polo menos 12 dos anteriores 16 meses, ou durante 6 dos anteriores 8 meses, se fosen menores de 25 anos.
j) Desempregados minusválidos cun grao de minusvalidez non inferior ao 33%.
k) Desempregados en situación de risco social pertencentes a algún dos seguintes colectivos:
-Perceptores da renda de integración social de Galicia ou membros da súa unidade familiar en desemprego.
-Persoas que participen ou participasen en procesos de rehabilitación ou reinserción social de drogodependentes debidamente acreditados ou autorizados.
-Penados ou ex-reclusos que non tivesen antes un primeiro emprego fixo remunerado tras un período de privación de liberdade.
-Mulleres procedentes de casas de acollida que presenten problemas adicionais de inserción ou rein
serción laboral, así como as persoas que teñan acreditada pola Administración competente a condición de vítima de violencia doméstica por parte dalgún membro da unidade familiar de convivencia.
-Mozos que estean ou estivesen ata a súa maioría de idade baixo a tutela ou garda da Administración autónomica.
-Inmigrantes ou persoas que formen parte de familias, grupos, colectivos ou minorías cuxas características poidan condicionar as súas posibilidades de integración social.
l) Traballadores desempregados por mor dalgunha das causas previstas nos artigos 50, 51 e 52 b) e c) do Estatuto dos traballadores ou que procedan de empresas inmersas nalgún outro proceso de reestruturación ou reconversión, ou do peche da empresa de procedencia, polas causas previstas no artigo 49.1º g) do Estatuto dos traballadores, agás no caso de que na empresa á que se incorporen participe o empresario ou persoas que participasen no capital social da extinta empresa, directa ou indirectamente, ou os seus familiares ata o segundo grao de consanguinidade ou afinidade.
2. O prazo de presentación de solicitudes de axudas para a adquisición da condición de socio traballador será de tres meses contados desde a data de alta na Seguridade Social, sempre que a alta sexa posterior á data de entrada en vigor desta orde.
Para os efectos desta axuda, o requisito de estar desempregado e inscrito como demandante de emprego no Servizo Público de Emprego deberá cumprirse na data de alta do beneficiario na Seguridade Social.
3. O importe da axuda para a adquisición da condición de socio traballador, en ningún caso poderá ser superior á contía que corresponda á contribución obrigatoria á sociedade en caso de cooperativas, ou á adquisición de accións ou participacións de clase laboral do capital social, no caso de sociedades laborais.
Quinta.-Axuda pola incorporación de socios traballadores ou de traballo.
1. Poderán acollerse ás axudas previstas nesta base as cooperativas e sociedades laborais que incorporen como socios traballadores ou de traballo as persoas que, no momento da incorporación sexan desempregados inscritos como demandantes de emprego no Servizo Público de Emprego, pertencentes a algún dos colectivos relacionados na base cuarta deste anexo.
2. A contía desta axuda será:
-De ata 4.500 euros por cada desempregado que se incorpore a xornada completa como socio traballador ou de traballo nunha cooperativa ou sociedade laboral pertencente aos colectivos das letras a), b), c), d), g), h), i) e l). Se a persoa incorporada pertence a calquera destes colectivos e é muller, a contía da subvención será de ata 6.000 euros.
-No suposto das letras e) e f) a contía da axuda será de ata 6.000 euros.
-No suposto da letra k) a contía da axuda será de ata 8.000 euros.
-No suposto da letra j), a contía da axuda será de ata 10.000 euros.
No suposto de que a xornada de traballo do socio traballador ou de traballo incorporado sexa a tempo parcial, a contía das axudas será proporcional ao tempo efectivo de duración da xornada.
3. As axudas previstas nesta base terán que solicitarse sempre que a alta sexa posterior á data de entrada en vigor desta orde, no prazo máximo de tres meses desde a data de alta na Seguridade Social.
Para os efectos desta axuda, o requisito de estar desempregado e inscrito como demandante de emprego no Servizo Público de Emprego deberá cumprirse na data de alta do socio traballador no correspondente réxime da Seguridade Social.
4. A incorporación deberá supoñer incremento do emprego fixo e do número de socios traballadores ou de traballo da entidade beneficiaria da axuda, respecto á media dos últimos doce meses anteriores á incorporación dos novos socios polos que se percibe a axuda. Para os efectos do incremento do emprego non se terán en conta aos traballadores temporais.
Non poderá concederse esta axuda cando se trate da incorporación de socios traballadores ou de traballo que tivesen tal condición na mesma empresa nos dous anos anteriores á súa incorporación como socios.
5. As cooperativas e sociedades laborais beneficiarias destas axudas están obrigadas a manter, polo menos durante tres anos, como socio traballador ou de traballo a persoa pola que se concedese subvención. No suposto de baixa na sociedade no dito período, teñen a obriga de substituílo por outra persoa e polo período que reste ata completar os tres anos, ou a reintegrar as cantidades percibidas, cos seus xuros de demora, estando obrigadas a comunicar a baixa ao órgano concedente no prazo de quince días contados desde aquel no que este se producise. Cando a axuda se concedese pola incorporación dunha persoa pertencente a un colectivo determinado, a substitución deberá ser realizada por outra persoa pertencente a algún dos colectivos polos que se poida conceder unha subvención por importe igual ou superior ao do que causase baixa. Esta substitución deberá realizarse no prazo máximo de seis meses desde a data da baixa, feito que deberá ser comunicado pola empresa beneficiaria ao órgano
competente que concedese a subvención, no mes seguinte á substitución. Esta nova incorporación en ningún caso dará lugar a unha nova axuda.
Sexta.-Axudas para a contratación de directores ou xerentes.
Poderanse subvencionar os gastos ocasionados pola contratación de directores ou xerentes que sexa necesaria para a viabilidade da empresa ou a boa fin do proxecto de investimento de que se trate.
Esta contratación subvencionarase por un período máximo dun ano, debendo respectar o disposto para a contratación de asalariados pola lexislación vixente de cooperativas e sociedades laborais e asumindo a obriga de manter no cadro de persoal da entidade ao director ou xerente, como mínimo, polo tempo subvencionado.
O seu importe poderá acadar ata o 50% do custo total da contratación e non poderá superar a contía de 20.000 euros por cooperativa de traballo asociado ou sociedade laboral.
Dado o seu carácter excepcional e para a súa concesión a sociedade deberá xustificar a súa necesidade e terase en conta a capacidade da cooperativa de traballo asociado ou sociedade laboral para facer fronte ao custo correspondente cos seus propios recursos.
A solicitude deberá presentarse con anterioridade á contratación do director ou xerente.
Sétima.-Subvención financeira.
1. A subvención financeira ten por obxecto facilitar o financiamento dos investimentos realizados por cooperativas ou sociedades laborais en inmobilizado material ou inmaterial, que sexan necesarios para a súa posta en funcionamento ou ampliación así como para a incorporación de novas tecnoloxías da información e as comunicacións.
2. Poderán ser obxecto de subvención os investimentos en terreos, construcións e instalacións técnicas, maquinaria e equipamentos, así como os activos inmateriais vinculados coas novas tecnoloxías da información e as comunicacións.
3. Os investimentos realizaranse mediante a compra de activos novos. Non obstante, naqueles casos en que os investimentos se realicen mediante a compra de equipamentos de segunda man deberán cumprirse os requisitos seguintes:
a) O vendedor do equipamento deberá facilitar unha declaración sobre a orixe do dito equipamento, confirmando que durante os últimos sete anos non se comprou con subvencións nacionais ou comunitarias.
b) Acreditar, mediante un certificado expedido por un perito independente, que o prezo dos equipamentos non é superior ao valor de mercado e inferior ao custo dun equipamento novo similar, que reúnan as características técnicas requiridas para a operación e que cumpra as normas aplicables.
4. A subvención financeira consistirá na redución de xuros de préstamos para financiar investimentos en inmobilizado material e inmaterial, concedidos polas entidades financeiras que teñan subscrito convenio coa Consellería de Asuntos Sociais, Emprego e Relacións Laborais. Esta subvención, pagadeira dunha soa vez, será, como máximo de catro puntos do tipo de xuro fixado pola entidade de crédito que conceda o préstamo, sen que en ningún caso, o tipo de xuro que deba satisfacer o beneficiario, despois de calculada a subsidiación, poida resultar inferior
a un punto. A contía calcularase como se a subvención se devengase cada ano de duración do préstamo, incluído o posible período de carencia.
5. A contribución do beneficiario ao financiamento dos investimentos deberá ser, como mínimo, do 25 por cento; sendo, en todo caso, o importe máximo desta subvención de 3.000 euros por socio traballador ou de traballo, integrante da cooperativa ou sociedade laboral cun posto de traballo que non fose tido en conta con anterioridade para a concesión de axudas para financiar investimentos.
6. O investimento obxecto de subvención deberá manterse durante un período mínimo de 5 anos, agás bens amortizables cun período inferior.
7. As solicitudes de subvención financeira deberán presentarse con anterioridade ao inicio da execución dos proxectos de investimento.
Oitava.-Subvención directa para a adquisición de inmobilizado material e inmaterial.
1. Para a realización de investimentos que contribúan á creación, consolidación ou mellora da competitividade de cooperativas e sociedades laborais, poderá concedérselles unha subvención directa cun importe máximo de ata o 50 por cento do custo de adquisición dos activos, excluídos impostos; sendo, en todo caso, o importe máximo desta subvención de 3.000 euros por cada socio traballador ou de traballo integrante da cooperativa ou sociedade laboral cun posto de traballo que non fose tido en conta con anterioridade para a concesión de axudas para financiar investimentos en activo fixo.
2. No suposto de que a adquisición dos activos se financie parcialmente mediante préstamos para os que se solicitase subvención de xuros, a determinación da subvención directa realizarase a partir do importe non financiado polos ditos préstamos.
3. Seralle de aplicación a esta axuda os requisitos establecidos nos puntos 1, 2, 3, 5 e 6, da base sétima deste anexo.
4. A solicitude desta axuda deberá presentarse con anterioridade ao inicio de execución dos proxectos de investimento.
Solicitudes, documentación e xustificación
Novena.-Solicitudes e documentación.
As solicitudes deberán presentarse nos modelos normalizados que figuran como anexos numéricos a este programa e deberán ir acompañadas, por duplicado exemplar, un deles orixinal ou fotocopia compulsada, da documentación que se relaciona:
1. Documentación común para todos os tipos de axudas:
a) Se o solicitante é persoa física, DNI e acreditación do NIF; se é persoa xurídica, DNI e poder suficiente do representante para actuar en nome da entidade, e NIF da empresa.
b) Alta no IAE ou, de ser o caso, alta no censo de obrigados tributarios do Ministerio de Facenda.
No suposto de que se solicite subvención financeira e subvención directa para a adquisición de inmobilizado material e inmaterial con anterioridade ao inicio da actividade, deberá achegarse na fase de xustificación do pagamento.
c) No suposto de cooperativas ou sociedades laborais de nova creación deberá presentarse unha memoria técnica e económica do proxecto empresarial ou o plan de empresa, que deberá conter os datos de identificación e descrición do proxecto, os aspectos técnicos de produción e comercialización, a previsión de postos de traballo que se van crear, un breve currículo dos promotores, así como unha descrición detallada dos aspectos económicos, técnicos e financeiros que permitan avaliar a viabilidade do proxecto.
A memoria deberá axustarse aos modelos tipo que facilite a Consellería de Asuntos Sociais, Emprego e Relacións Laborais a través da rede de Técnicos Locais de Emprego.
d) Declaración comprensiva do conxunto de todas as axudas solicitadas ou concedidas para a mesma finalidade perante as administracións públicas competentes ou outros entes públicos ou, de ser o caso, unha declaración de que non solicitou nin percibiu outras axudas ou subvencións (segundo o modelo do anexo XII). Na mesma declaración deberán indicarse todas as axudas de mínimis recibidas durante os tres anos anteriores á data da solicitude, así como das solicitadas e que se atopen pendentes de resolver.
e) Ficha de solicitude de transferencia bancaria e certificación da entidade financeira acreditativa de que o solicitante é titular da conta (segundo o modelo do anexo XIV).
f) Se é o caso, autorización para obter a información tributaria nos termos que se establece na base décima, parágrafo 1º, alínea A, letra d) deste anexo (segundo o modelo do anexo XIII).
2. Documentación específica para a axuda para a adquisición da condición de socio traballador:
a) Documentos acreditativos dos períodos de inscrición como demandante de emprego na oficina pública de emprego, así como do tempo de permanencia no paro segundo os datos do informe da vida laboral na Tesouraría Xeral da Seguridade Social.
b) Se é o caso, documentos acreditativos da concorrencia das circunstancias recollidas na base cuarta, número 1 deste anexo.
c) Certificación da incorporación á cooperativa de traballo asociado ou sociedade laboral e documentos de alta na Seguridade Social.
d) Certificación emitida pola cooperativa de traballo asociado ou sociedade laboral do importe das contribucións obrigatorias ou do valor das accións ou participacións subscritas para adquirir a condición de socio traballador, con indicación do prazo para o seu desembolso.
e) Memoria sucinta en relación coa finalidade da axuda e xustificación da súa necesidade.
3. Documentación específica para a axuda pola incorporación de socios traballadores ou de traballo:
a) DNI, documentos acreditativos dos períodos de inscrición como demandante de emprego na oficina pública de emprego, así como do tempo de permanencia no paro segundo os datos do informe da vida laboral na Tesouraría Xeral da Seguridade Social dos socios traballadores ou de traballo polos que se solicita subvención.
b) De ser o caso, documentos acreditativos da concorrencia das circunstancias recollidas na base quinta, en relación coa base cuarta deste anexo.
c) Certificado de alta e permanencia como socio traballador ou de traballo emitido pola cooperativa ou sociedade laboral e documentos de alta na Seguridade Social.
No certificado de incorporación deberá constar expresamente a declaración de que o traballador que se incorpora como socio non tivo nos dous últimos anos na entidade tal condición (modelo do anexo III).
d) Certificación da relación nominal dos socios traballadores ou de traballo e do persoal asalariado fixo no ano inmediatamente anterior á data da nova incorporación, con indicación das altas e baixas no dito período (modelo do anexo IV).
e) Cando se trate da incorporación dun desempregado que vaia realizar unha xornada a tempo parcial, unha copia do contrato de traballo no caso de sociedades laborais. De tratarse de cooperativas, certificado en que conste a duración da xornada que ten fixada a persoa que se incorpora.
f) Memoria sucinta en relación coa finalidade da axuda e xustificación da necesidade dela.
4. Documentación específica para a axuda para a contratación de directores ou xerentes:
a) O currículum vitae da persoa que se vaia contratar.
b) Memoria xustificativa da necesidade da contratación do persoal cualificado e da dificultade para facer fronte ao seu pagamento cos seus propios medios e con indicación, desagregada por conceptos, do custo total da contratación.
c) No suposto de non ser unha sociedade de nova creación, balance de situación e conta de resultados dos dous últimos exercicios.
5. Documentación específica para a subvención financeira.
a) Memoria económica do proxecto que inclúa o orzamento de investimento e o plan de financiamento en relación coa finalidade ou obxecto da axuda e xustificación da súa necesidade e na que deberán constar necesariamente, entre outros, os seguintes extremos: sector de actividade económica, número de empregos creados, número de empregos mantidos, tipo de proxecto e se está relacionado coa sociedade
de información así como se o proxecto necesita declaración de impacto ambiental.
b) Compromiso da entidade financeira sobre a concesión do préstamo en que figuren as súas características e se faga constar que a operación se acolle aoó convenio subscrito para tal fin (segundo o modelo do anexo VI) ou, de ser o caso, o contrato de préstamo.
c) Certificación da relación nominal de socios traballadores ou de traballo, con indicación daqueles que hai que ter en conta para o cálculo da subvención (segundo o modelo do anexo V).
d) Facturas pro forma ou orzamentos dos activos do inmobilizado material e inmaterial.
6. Documentación específica para a subvención directa para a adquisición de inmobilizado material ou inmaterial.
a) Memoria económica do proxecto que inclúa o orzamento de investimento e o plan de financiamento en relación coa finalidade ou obxecto da axuda e xustificación da súa necesidade e na que deberá constar necesariamente, entre outros, os seguintes extremos: sector de actividade económica, número de empregos creados, tipo de proxecto e se está relacionado coa sociedade de información así como se o proxecto necesita declaración de impacto ambiental.
b) Facturas pro forma ou orzamentos dos activos do inmobilizado material e inmaterial que se vaian ter en conta para o cálculo da contía da subvención.
c) A relación de socios traballadores ou de traballo e copia do DNI de cada un deles, con indicación daqueles polos que se solicita subvención (segundo o modelo do anexo V).
Décima.-Xustificación do pagamento.
1. De non achegarse con anterioridade, o pagamento das axudas quedará condicionado á presentación, no prazo que sinale a resolución de concesión, da documentación xeral e da específica que corresponda, relacionada nos puntos seguintes:
A. Documentación xeral:
a) Documentación xustificativa para acreditar o cumprimento da finalidade para a que se concedeu a subvención segundo o tipo de axuda, no prazo, nos termos e na forma que estableza a resolución de concesión.
b) Documentación acreditativa de que se encontran ao día nas súas obrigas coa Seguridade Social.
c) Documentación acreditativa de que se encontran ao día nas súas obrigas tributarias estatais e autonómicas e de que non teñen pendente de pagamento ningunha outra débeda, por ningún concepto, coa Administración pública da Comunidade Autónoma, agás que o beneficiario xunte á solicitude a debida autorización (segundo o modelo do anexo XIII) para que a devandita información sexa solicitada polo órgano xestor.
d) Declaración complementaria do establecido na base novena, 1, d) desta orde, do conxunto das axudas solicitadas, tanto das aprobadas ou concedidas como das pendentes de resolución, para o mesmo proxecto das distintas administracións públicas competentes ou outros entes públicos, ou, de ser o caso, que non solicitou nin percibiu outras axudas ou subvencións(segundo o modelo do anexo XII).
B. Documentación específica:
a) Cando se trate da axuda pola contratación de directores ou xerentes, xuntarase copia do contrato e alta na Seguridade Social.
b) Cando se trate da subvención financeira, xuntarase copia do contrato de préstamo e facturas do total do investimento en inmobilizado material e inmaterial realizado, alta na Seguridade Social dos socios traballadores polos que se solicita subvención, e alta no imposto de actividades económicas ou, se é o caso, alta no censo de obrigados tributarios no Ministerio de Facenda, de non telo presentado con anterioridade.
Con posterioridade, o beneficiario, no prazo de trinta días desde a data de pagamento da subvención, deberá presentar certificación da entidade financeira acreditativa da amortización do principal do préstamo na contía subvencionada.
c) No caso de subvención directa, facturas do total do investimento en inmobilizado material e inmaterial realizado, alta na Seguridade Social dos socios traballadores polos que se solicita subvención e alta no imposto de actividades económicas ou, se é o caso, alta no censo de obrigados tributarios no Ministerio de Facenda, de non telo presentado con anterioridade.
2. Non obstante o sinalado no punto anterior, a documentación exisida para a fase de pagamento, xeral ou específica, poderá presentarse xunto coa solicitude, á opción do interesado; neste suposto poderán tramitarse conxuntamente a concesión e o pagamento da axuda.
3. Cando concorran varias axudas ou subvencións, só será necesario presentar unha vez a documentación coincidente, tanto na fase de solicitude como na de xustificación.
Décimo primeira.-Criterios de valoración.
Cando se trate de axudas vinculadas á creación directa de emprego, valoraranse especialmente as seguintes circunstancias:
1. As solicitudes formuladas ou que afecten a membros de colectivos con especial dificultade para accederen ao traballo, que sexan desempregados menores de 30 anos, maiores de 45 anos, mulleres, parados de longa duración, discapacitados ou pertencentes a colectivos en risco de exclusión social.
2. A incidencia social e sobre o emprego na contorna xeográfica en que se desenvolva a actividade, con especial consideración cando supoñan a implantación de actividades de servizos de utilidade colectiva, de lecer e culturais, ou de servizos persona
lizados de carácter cotián e social, encadrables nos novos viveiros de emprego.
Décimo segunda.-Incompatibilidades.
1. As axudas e subvencións establecidas neste programa serán incompatibles, agás a axuda pola adquisición da condición de socio traballador, coas axudas establecidas nos programas de apoio a iniciativas de emprego, de iniciativas de emprego de base tecnóloxica, de promoción do emprego autónomo, de centros especiais de emprego e do de promoción do emprego autónomo das persoas con discapacidade, convocados pola Consellería de Asuntos Sociais, Emprego e Relacións Laborais.
2. Ademais, as axudas pola incorporación de socios traballadores ou de traballo serán incompatibles con outras axudas ou subvencións que poidan concederse pola mesma causa e concepto ao abeiro doutros programas de fomento do emprego, agás as bonificacións de cotas á Seguridade Social que se establezan na normativa estatal.
3. Así mesmo, a axuda para contratación de directores ou xerentes poderá ser compatible coas bonificacións de cotas á Seguridade Social que se establezan na normativa estatal.
4. O importe da axuda para a adquisición da condición de socio traballador en concorrencia coa percepción da prestación contributiva por desemprego na súa modalidade de pagamento único non poderá ser superior á contía que corresponda á contribución obrigatoria á sociedade en caso de cooperativas, ou á adquisición inicial de accións ou participacións de clase laboral do capital social, no caso de sociedades laborais.
5. As subvencións para o financiamento de proxectos de investimento serán incompatibles con calquera outro tipo de axuda para igual finalidade.
Décimo terceira.-Obrigas dos beneficiarios.
Os beneficiarios das axudas e subvencións están obrigados a realizar a actividade que fundamente a concesión da axuda ou subvención durante un tempo mínimo de tres anos, salvo cesamento por causas alleas á súa vontade, o que deberá acreditar fidedignamente.
Décimo cuarta.-Beneficiarios do programa Labora: xuventude con experiencia.
A contía das axudas reguladas nas bases cuarta e quinta deste anexo incrementarase nun 10% no caso daqueles desempregados que, no momento da súa alta no correspondente réxime da Seguridade Social, estean incorporados e manteñan a condición de beneficiarios do programa Labora: xuventude con experiencia, segundo o establecido no Decreto 184/2002, do 18 de abril, polo que se establece no ámbito da Comunidade Autónoma de Galicia o dito programa (DOG nº 83, do 30 de abril), modificado polo Decreto 26/2003, do 16 de xaneiro (DOG nº 15, do 23 de xaneiro), con independencia de que como consecuencia da aplicación deste incremento se superen ou non os límites cuantitativos previstos para cada tipo de axuda.
Décimo quinta.-Axudas baixo condicións de mínimis.
Os incentivos establecidos neste anexo quedan sometidos ao réxime de axudas de mínimis, polo tanto non poderán exceder os límites cuantitativos (100.000 euros nun período de tres anos) establecidos no Regulamento (CE) nº 69/2001 da Comisión da Unión Europea, do 12 de xaneiro de 2001, relativo á aplicación dos artigos 87 e 88 do Tratado CE ás axudas de mínimis (DOCE nº L10, do 13-1-2001).
ANEXO B
Accións dirixidas á promoción e divulgación
do cooperativismo
Primeira.-Programa I: Impulso de proxectos empresariais cooperativos.
1. Finalidade.
Este programa ten como finalidade esencial fomentar e promover o cooperativismo no ámbito da Comunidade Autónoma, concedéndolle axudas económicas que faciliten a posta en marcha dos proxectos empresariais que se articulen baixo a fórmula cooperativa, tanto para aqueles que sexan de nova creación como para os xerados polas entidades existentes.
Procúrase, así mesmo, facilitar a incorporación de socios traballadores procedentes de procesos de reestruturación, reconversión ou peche de empresas, aos devanditos proxectos.
2. Beneficiarios.
Poderán ser beneficiarios das axudas previstas neste programa, os promotores de proxectos cooperativos que realicen as actividades obxecto da axuda durante o ano 2004. Unicamente se poderá presentar unha solicitude por cada proxecto empresarial.
Consideraranse como promotores para efectos desta orde, as persoas físicas ou xurídicas que promovan a constitución dunha cooperativa para incorporarse como socios de pleno dereito, ou as cooperativas que acometan novos proxectos empresariais.
No caso de procesos previos á constitución da cooperativa, os promotores deberán designar de entre eles o que teña a representación conxunta e teña a consideración de beneficiario para efectos da tramitación da axuda.
3. Modalidades e contía das axudas.
Poderán ser obxecto de subvención ata o 75% dos gastos ocasionados con motivo de:
a) Realización de actividades previas ao inicio da actividade, tales como asistencias técnicas para a orientación e acompañamento do proxecto e accións formativas e informativas dos promotores, ata un límite de 1.000 euros por promotor.
b) Asistencia técnica consistente na elaboración de estudos de viabilidade, de organización, de comercialización, auditorías e outros informes económicos, ata un máximo de 2.000 euros por proxecto.
c) Elaboración de proxectos técnicos legalmente preceptivos ata un máximo de 2.000 euros por proxecto.
d) Asistencia técnica para a elaboración do plan empresarial da cooperativa, así como do seu seguimento e asesoramento na execución, ata un máximo de 5.000 euros por proxecto.
4. Requisitos para a prestación da asistencia técnica.
A asistencia técnica poderá ser prestada por persoas ou entidades que acrediten a súa solvencia profesional por medio do cumprimento de cada un dos seguintes requisitos:
-Experiencia en asesoramento empresarial a cooperativas, indicando os principais servizos realizados nos últimos cinco anos.
-Titulación académica oficial suficiente para a prestación do servizo. No caso de persoas xurídicas, o posuidor da titulación deberá acreditar o seu vínculo coa entidade.
-Exercer a actividade de asesoramento empresarial con carácter principal.
5. Promotores procedentes de reconversión, reestruturación ou peche de empresas.
Cando se trate de promotores de proxectos empresariais cooperativos procedentes de procesos de reconversión, reestruturación ou peche de empresas, tamén poden ser obxecto de subvención ata o 75% dos gastos en que incorran para a súa adaptación ás características do novo proxecto empresarial, derivados da mobilidade xeográfica ou funcional, da incorporación a novos procesos e tecnoloxías, ou do cambio de estrutura xurídica empresarial, ata un máximo de 2.000 euros por promotor.
Para acceder a esta modalidade, deberá acreditarse que os promotores están desempregados por algunha das causas previstas nos artigos 49.1.g) 50, 51 e 52 b) e c) do Estatuto dos traballadores, ou que procedan de empresas inmersas nalgún outro proceso de reestruturación ou reconversión.
6. Contía máxima.
A contía máxima subvencionable por proxecto non poderá superar os 30.000 euros.
Non obstante, a comisión de avaliación, á vista da documentación presentada e tendo en conta as circunstancias que concorran no proxecto, poderá propoñer a superación de calquera dos límites previstos neste programa.
7. Documentación específica.
Ademais da documentación xeral prevista na base sexta deste anexo, a solicitude para acollerse a este programa deberá vir acompañada da seguinte documentación específica:
-Memoria da actividade para a que solicita a subvención en que consten as liñas xerais do proxecto, o resto de actividades previstas para a súa posta en marcha, a relación de promotores e o investimento previsto.
-Factura individualizada correspondente a cada concepto subvencionable, e cuantificada económicamente en todos os seus epígrafes, acompañada da documentación que acredite a habilitación legal e debida cualificación para a prestación do servizo, nos termos previstos no número catro.
-No suposto de promotores que aínda non constituísen a sociedade cooperativa, acta de designación do solicitante como beneficiario debidamente asinada polos promotores, acompañada de fotocopia compulsada dos documentos de identidade de todos eles.
-Para os promotores procedentes de empresas en proceso de reconversión, reestruturación ou peche que soliciten a subvención para a adaptación, debe acreditarse a súa procedencia nos termos previstos no número cinco, e presentar os documentos orixinais ou copias autenticadas acreditativos dos gastos realizados, xunto coa memoria explicativa do seu carácter imprescindible.
8. Criterios de avaliación.
Para a concesión das axudas, teranse en conta os seguintes criterios de valoración ordenados segundo a súa importancia:
1º) O número de traballadores afectados pola iniciativa obxecto da axuda e a viabilidade do proxecto ou plan empresarial, tanto no campo sociolaboral como no económico.
2º) A súa influencia no ámbito territorial e funcional en que se vai desenvolver.
3º) A data de presentación de solicitudes e, de resultar coincidente, a data de inscrición no rexistro de cooperativas.
Segunda.-Programa II: Financiamento dos gastos derivados da constitución de cooperativas e da modificación ou adaptación dos seus estatutos sociais.
1. Finalidade.
Este programa ten como finalidade o apoio á creación, desenvolvemento e adaptación legal das cooperativas, mediante axudas ao financiamento dos gastos derivados da súa constitución e dos gastos orixinados por modificacións dos estatutos sociais das cooperativas de carácter voluntario ou para a súa adaptación á Lei de cooperativas de Galicia.
2. Beneficiarios.
Poderán ser beneficiarios destas axudas, as cooperativas que realicen ou realizasen os trámites de inscrición da súa constitución ou modificación estatutaria, a partir do 16 de xullo de 2003 ata o remate do prazo de presentación de solicitudes.
3. Contía das axudas.
A contía das axudas poderá ser de ata o 75% dos gastos orixinados, cun límite máximo de 2.000 euros para actividades de asesoramento para a elaboración dos estatutos sociais, formalización e inscrición da escritura pública e demais trámites derivados do proceso de constitución, modificación ou adaptación estatutaria.
4. Documentación específica.
Ademais da documentación xeral prevista na base sexta deste anexo, a solicitude para acollerse a este programa deberá vir acompañada da seguinte documentación específica:
-Documentos orixinais ou copias autenticadas acreditativos dos gastos realizados.
5. Criterios de avaliación.
Como criterios de avaliación de solicitudes teranse en conta os indicados co número oito da base primeira.
Terceira.-Programa III: Fomento e consolidación do asociacionismo.
1. Finalidade.
Este programa ten como finalidade apoiar o fomento e consolidación das estruturas representativas do cooperativismo, subvencionando parcialmente os gastos normais de funcionamento das asociacións de cooperativas durante o ano 2004.
Para estes efectos, pódense considerar como gastos normais de funcionamento:
-Alugueres e gastos de mantemento de locais e equipamentos.
-Gastos de persoal.
-Gastos de comunicacións (teléfono, Internet, correo, mensaxería e similares), material de oficina e publicacións diversas.
-Cotas asociativas a entidades de intercooperación de ámbito superior á Comunidade Autónoma galega.
-Gastos de representación e participación en congresos, seminarios, xornadas e similares.
-Celebración de asembleas e reunións.
-Servizos profesionais.
2. Beneficiarios.
Poderán ser beneficiarias destas axudas as asociacións de cooperativas inscritas no Rexistro Central de Cooperativas da Xunta de Galicia, que teñan actividade acreditada.
3. Contía e criterios de avaliación.
A concesión e contía destas axudas serán propostas pola comisión de avaliación en función da representatividade que teñan as asociacións solicitantes, en primeiro lugar, e tendo en conta os niveis de actividade que desenvolven, en segundo lugar.
A representatividade das asociacións valorarase en función do seu número de socios directos, segundo os datos que constan no Rexistro Central de Cooperativas. Se o socio directo é unha cooperativa de segundo grao, computaranse as cooperativas integradas a través dela sempre e cando non estean asociadas directamente.
4. Documentación específica.
Ademais da documentación xeral prevista na base sexta deste anexo, a solicitude para acollerse a este programa deberá vir acompañada da seguinte documentación específica:
-Memoria, asinada polo órgano competente, segundo o modelo que figura como anexo a esta orde.
-Orzamento detallado dos gastos para os que se solicita a subvención, cuantificado economicamente en todos os seus puntos.
Cuarta.-Programa IV: Actividades de promoción do cooperativismo e adaptación ás novas tecnoloxías.
1. Finalidade.
Este programa ten como finalidade apoiar o desenvolvemento de actividades para o fomento do cooperativismo e adaptación ás novas tecnoloxías, subvencionando parcialmente os gastos necesarios para a súa realización.
2. Beneficiarios.
Poderán ser beneficiarios destas axudas as sociedades cooperativas e as súas asociacións, legalmente constituídas e inscritas nos rexistros de cooperativas dependentes da Xunta de Galicia, que realicen as devanditas actividades durante o ano 2004.
Para os supostos de actividades de fomento do cooperativismo, tamén poderán resultar beneficiarios as organizacións empresariais e sindicais, así como as asociacións profesionais, legalmente constituídas ao abeiro da Lei 19/1977, do 1 de abril, segundo os antecedentes que figuran na Consellería de Asuntos Sociais, Emprego e Relacións Laborais, que teñan actividade acreditada. Con carácter excepcional e para aquelas actividades de fomento que teñan unha especial relevancia, tamén poderán resultar beneficiarios outras entidades.
3. Modalidades e contía das axudas.
Establécense dúas modalidades:
a) Na modalidade de fomento, as actividades obxecto de subvención poderán consistir na organización de cursos, xornadas, conferencias e simposios; na elaboración, publicación e difusión de estudios, informes, traballos de investigación, manuais e folletos divulgativos; na elaboración de proxectos de intercooperación e integración; na asistencia a feiras, mostras e congresos, así como calquera outra acción promocional que fomente o cooperativismo.
b) Na modalidade de adaptación ás novas tecnoloxías, poderán ser obxecto de subvención a elaboración da páxina web da entidade cooperativa e a súa incorporación a redes informáticas, así como a implantación de sistemas telemáticos para a xestión empresarial e comercio electrónico. A contía nesta modalidade non poderá superar os 5.000 euros por beneficiario.
A contía das axudas previstas neste programa non poderá superar o 75% dos gastos necesarios para a súa realización.
4. Documentación específica.
Ademais da documentación xeral prevista na base sexta deste anexo, a solicitude para acollerse a este programa deberá vir acompañada da seguinte documentación especifica:
-Memoria das actividades da entidade solicitante con especial referencia ás de fomento do cooperativismo.
-Proposta das actividades para as que se solicita a subvención especificando a súa finalidade, os destinatarios e os medios previstos para a súa realización, así como informe relativo á capacidade profesional dos intervenientes e un orzamento detallado cuantificado economicamente en todos os seus puntos, que concrete a achega que realizará a entidade solicitante no seu financiamento.
5. Criterios de avaliación.
a) Para a modalidade de fomento, a concesión e contía das axudas será proposta pola comisión de avaliación en función dos seguintes criterios ordenados segundo a súa importancia:
1º) Interese da actividade proposta para o fomento do cooperativismo.
2º) Solvencia da entidade solicitante para levar a cabo a actividade, acreditada mediante memoria específica, e cumprimento dos compromisos derivados de actividades subvencionadas anteriormente, de ser o caso.
3º) Adecuación dos medios previstos e viabilidade do proxecto presentado.
En todo caso, as solicitudes presentadas polas cooperativas e as súas asociacións terán prioridade sobre as doutros posibles beneficiarios.
b) Para as axudas de adaptación ás novas tecnoloxías, resultará preferente a elaboración de páxinas Web e incorporación a redes informáticas, tendo en conta os criterios indicados anteriormente no que resulte procedente.
Quinta.-Programa V: Promoción do cooperativismo mediante o fomento do acceso á condición de socio traballador.
1. Finalidade.
Este programa ten como obxectivo o fomento do acceso dos asalariados das sociedades cooperativas á condición de socios, como xeito de promocionar o cooperativismo facilitando a súa participación e plena integración na empresa, mediante a concesión de axudas económicas destinadas a financiar, parcialmente, a achega ao capital social que o traballador debe desembolsar para incorporarse como socio.
2. Beneficiarios.
Poderán ser beneficiarios destas axudas as sociedades cooperativas que, a partir do 16 de xullo de 2003, incorporen como socios os asalariados que presten o seu traballo persoal nelas.
Será necesario, así mesmo, establecer no plan empresarial da cooperativa, aquelas medidas que aseguren tanto a progresiva incorporación dos asalariados á condición de socios, como o cumprimento das previsións da Lei 5/1998, do 18 de decembro, de cooperativas de Galicia, respecto aos topes máximos de traballadores por conta allea.
O importe das axudas será recoñecido como achegas obrigatorias desembolsadas do novo socio ao capital social e non poderá ser obxecto de reembolso nin transmisión por actos inter vivos, durante o período fixado no devandito plan que será como mínimo de cinco anos.
3. Contía das axudas.
A contía das axudas será de ata 4.500 euros, sen que en ningún caso exceda o 50% da achega que cada novo socio deba desembolsar, cun tope máximo subvencionable de 5 socios traballadores. A comisión de avaliación, á vista do plan empresarial presentado e tendo en conta as circunstancias que nel concorran poderá propoñer a superación deste último límite.
4. Documentación específica.
Ademais da documentación xeral prevista na base sexta deste anexo, a solicitude para acollerse a este programa deberá vir acompañada da seguinte documentación especifica:
-Certificación dos seguintes acordos da cooperativa.
-Da asemblea xeral relativo á aprobación do plan empresarial específico de incorporación de asalariados, contendo o seu texto íntegro.
-Da asemblea xeral relativo á aprobación da contía das achegas obrigatorias dos novos socios e as condicións e prazos para o seu desembolso, nos termos previstos no artigo 59 da Lei de cooperativas de Galicia.
-Do consello rector relativo á admisión dos asalariados como socios e a inexistencia de impugnacións ao respecto.
5. Criterios de avaliación.
Como criterios de avaliación de solicitudes teranse en conta os indicados no número oito da base primeira.
Sexta.-Programa VI: Apoio ás cooperativas prestadoras de servizos sociais e de integración social.
1. Finalidade.
Promover a prestación de servizos de natureza social baixo a fórmula de cooperativas de servizos sociais e de integración social, en Galicia, mediante a concesión de axudas económicas que faciliten o desenvolvemento e mellora dos proxectos empresariais novos ou en curso.
2. Beneficiarios.
Poderán ser beneficiarios das axudas previstas neste programa, as cooperativas de servizos sociais e de integración social, debidamente inscritas no
Rexistro de Cooperativas de Galicia. Tamén poderán ser beneficiarias aquelas cooperativas de traballo asociado que realicen a actividade de prestación de servizos sociais e as cooperativas de segundo grao e outras formas de colaboración económica que poidan establecerse entre cooperativas.
3. Modalidades e contía das axudas.
Poderán ser obxecto de subvención ata o 75% dos gastos ocasionados con motivo de:
a) Implantación de procesos e sistemas de xestión da calidade, así como a realización de actividades formativas dirixidas aos socios e traballadores nas áreas directamente relacionadas coa prestación dos seus servizos profesionais e coa xestión empresarial cooperativa, ata un límite de 6.000 euros por cooperativa.
b) Incorporación como socios ou contratación de traballadores sociais, psicólogos e outros profesionais de especial cualificación que resulten necesarios para a viabilidade da empresa e unha adecuada prestación do servizo. A subvención acadará un período máximo dun ano, debendo respectar o disposto para a contratación de asalariados pola lexislación vixente de cooperativas, de ser o caso, e non poderá superar a contía de 18.000 euros por cooperativa. A solicitude deberá presentarse con anterioridade á incorporación ou contratación.
c) Adquisición dos medios materiais que resulten necesarios para a prestación do servizo e redunden directamente na mellora da súa calidade, ata un máximo de 6.000 euros por cooperativa.
d) Organización de programas novos e de prestacións e servizos adicionais de proximidade, que complementen e melloren o servizo prestado pola cooperativa aos usuarios, ata un máximo de 6.000 euros por cooperativa.
4. Requisitos para a incorporación de profesionais e para a prestación de servizos.
Debe garantirse a cualificación e solvencia profesional, tanto do persoal incorporado como dos servizos prestados, de ser o caso, acreditando os seguintes requisitos:
-Titulación académica oficial suficiente para a prestación do servizo.
-No caso de contratación de servizos externos, a persoa ou entidade contratada deberá exercer a actividade con carácter principal, indicando os principais servizos realizados nos últimos cinco anos. Tratándose de persoas xurídicas, o posuidor da titulación deberá acreditar o seu vínculo coa entidade.
5. Contía máxima.
A contía máxima subvencionable neste programa non poderá superar os 36.000 euros por cooperativa. Se o beneficiario é unha cooperativa de segundo grao ou algunha outra forma de colaboración económica, esta contía multiplicarase polo número de cooperativas agrupadas directamente afectadas, ata un máximo de 100.000 euros.
Non obstante, a comisión de avaliación, á vista da documentación presentada e tendo en conta as circunstancias que concorran no proxecto, poderá propoñer a superación de calquera dos límites previstos neste programa.
6. Documentación específica.
Ademais da documentación xeral prevista na base sétima deste anexo, a solicitude para acollerse a este programa deberá vir acompañada da seguinte documentación específica:
-Memoria das actividades para as que solicita a subvención en que consten a súa necesidade e adecuación ás modalidades que se soliciten, así como o investimento previsto.
-Factura individualizada correspondente a cada concepto subvencionable, e cuantificada economicamente en todos os seus epígrafes, acompañada da documentación que acredite a habilitación legal e debida cualificación para a prestación do servicio.
-Cando se trate da modalidade de incorporación ou contratación, o currículum vitae e titulación que acredite a especial cualificación profesional.
7. Criterios de avaliación.
Para a concesión das axudas, terase en conta os seguintes criterios de avaliación ordenados segundo a súa importancia:
1º) O número de traballadores afectados pola iniciativa obxecto da axuda e a viabilidade do proxecto, tanto no campo sociolaboral como no económico. Terase en conta especialmente a súa incidencia na formación integral cooperativa dos socios e a súa vinculación co lanzamento de novos programas e actividades.
2º) A influencia social no ámbito territorial e funcional en que se vai desenvolver, en especial a súa localización en zonas rurais e do interior de Galicia.
3º) A data de presentación de solicitudes e, de resultar coincidente, a data de inscrición no rexistro de cooperativas.
Sétima.-Documentación e prazo de presentación de solicitudes.
1. As solicitudes, que deberán formalizarse por separado para cada un dos programas, presentaranse segundo os modelos que figuran nos anexos desta orde e deberán ir acompañadas da seguinte documentación xeral:
-Fotocopia compulsada da tarxeta acreditativa do número de identificación fiscal do solicitante.
-Fotocopia compulsada do documento nacional de identidade do representante legal, de ser o caso.
-Certificación da entidade bancaria acreditativa de que o solicitante é titular da conta que indica na ficha de solicitude de transferencia bancaria.
-Declaración de conxunto de todas as solicitudes de axudas efectuadas ou concedidas, para a mesma finalidade, das distintas administracións públicas, así como de todas as axudas percibidas durante os
tres anos anteriores sometidas as condicións da normativa de mínimis.
Non obstante, no suposto de entidades que soliciten máis dun programa dos previstos neste anexo, unicamente deberán acompañar un exemplar da documentación xenérica coa primeira das solicitudes presentadas, facendo constar tal circunstancia nas posteriores.
En todo caso, todas as solicitudes deberán presentarse acompañadas da documentación específica para o programa respectivo.
2. O prazo de presentación de solicitudes, para os distintos programas deste anexo, rematará o 30 de xuño de 2004.
Oitava.-Concesión.
1. A concesión realizarase en réxime de concorrencia competitiva, para o que unha vez instruídos os expedientes pasarán para o seu exame á comisión de avaliación que elevará proposta á conselleira de Asuntos Sociais, Emprego e Relacións Laborais quen resolverá poñendo fin á vía administrativa.
Para os efectos do disposto no parágrafo anterior a comisión de avaliación estará formada polos seguintes membros: o director xeral de Relacións Laborais, que actuará como presidente, a subdirectora xeral de Cooperativas e Economía Social, o xefe do Servizo de Cooperativas e Economía Social, que actuarán como vocais, e un funcionario designado polo director xeral, que actuará como secretario. A dita comisión poderá adoptar validamente os seus acordos, sempre que asistan a ela o presidente, ou persoa en quen delegue, un vogal e o secretario. Se por calquera causa, no momento en que a comisión de valoración teña que examinar as solicitudes, algún dos seus compoñentes non puidese asistir, será substituído polo funcionario que para o efecto designe o director xeral de Relacións Laborais.
A comisión de avaliación, motivadamente, poderá requirir dos solicitantes das axudas información ou documentación adicional que, non estando en poder da Administración, teña fundamental relevancia e unha relación directa para unha mellor avaliación das solicitudes.
2. Unicamente se concederán aquelas axudas que non afecten ao principio de libre competencia, e noutro caso, estarán sometidas ás condicións da normativa de mínimis.
Novena.-Forma de pagamento e xustificación.
1. Unha vez notificada a resolución de concesión de subvención e previamente ao seu pagamento, o beneficiario terá que facer constar por escrito a aceptación expresa da subvención concedida.
As axudas previstas na base terceira (programa III) materializaranse a través de convenios de colaboración subscritos pola consellería con cada unha das entidades beneficiarias.
Tamén poderán efectivizarse deste xeito aquelas solicitudes da base cuarta (programa IV) que polas súas características ou singularidade así o requiran.
2. O pagamento efectuarase de forma nominativa e pagamento único, pola súa totalidade, a favor dos beneficiarios e logo de acreditación dos gastos realizados ou, de ser o caso, segundo se estableza no correspondente convenio de colaboración. Unicamente se abonará ata o 75% dos gastos realmente realizados e xustificados, ata o tope máximo da contía inicialmente concedida como subvención.
3. De non achegarse con anterioridade, o pagamento das axudas quedará condicionado á presentación, no prazo que sinale a resolución de concesión, da documentación xeral e da específica que corresponda, relacionada nos puntos seguintes:
a) Documentación xustificativa para acreditar o cumprimento da finalidade para a que se concedeu a subvención segundo o tipo de axuda, no prazo, nos termos e na forma que estableza a resolución de concesión ou convenio de colaboración, de ser o caso
No caso das axudas para a elaboración do plan empresarial, proxectos técnicos e estudos en xeral deberá presentarse unha copia deles, previamente ao seu pagamento.
Nas axudas da base quinta (programa V) e co obxecto de acreditar o desembolso parcial da achega obrigatoria que corresponde ao socio, así como a adquisición desta condición, deberá presentarse certificado da entidade de crédito do desembolso realizado, e certificado da cooperativa relativo ás anotacións realizadas no libro de achegas ao capital social así como no libro de socios.
Cando se trate das incorporacións ou contratacións de profesionais, previstas na base sexta (programa VI), achegarase certificado da inscrición no libro de socios ou copia do contrato de traballo, así como xustificante da alta na Seguridade Social.
b) Documentación acreditativa de que se encontran ao día nas súas obrigas coa Seguridade Social.
c) Documentación acreditativa de que se encontran ao día nas súas obrigas tributarias estatais e autonómicas e de que non teñen pendente de pagamento ningunha outra débeda, por ningún concepto, coa Administración pública da Comunidade Autónoma, agás que o beneficiario xunte á solicitude a debida autorización segundo o modelo do anexo para que a devandita información sexa solicitada polo órgano xestor.
4. No momento da xustificación total da actividade subvencionada, deberá presentarse declaración complementaria do conxunto das axudas solicitadas para a mesma actividade, tanto as aprobadas ou concedidas como as pendentes de resolución, das distintas administracións públicas competentes ou outros entes públicos, ou, de ser o caso, que non solicitou nin percibiu outras axudas ou subvencións.